b'\n_START_ARTICLE_\nGlyseriinihappo\n_START_SECTION_\nSynteesi\n_START_PARAGRAPH_\nGlyseriinihappoa valmistetaan perinteisesti hapettamalla glyseriini\xc3\xa4 typpihapon avulla. Sen valmistamiseksi on kehitetty katalyyttisi\xc3\xa4 hapetusmenetelmi\xc3\xa4, jossa heterogeenisen\xc3\xa4 katalyyttin\xc3\xa4 toimii jalometalli. Metalleina on k\xc3\xa4ytetty muun muassa kultaa, platinaa ja palladiumia. N\xc3\xa4ist\xc3\xa4 selektiivisimm\xc3\xa4ksi glyseriinihappoa kohtaan on osoittaunut kulta, muita k\xc3\xa4ytett\xc3\xa4ess\xc3\xa4 muodostuu enemm\xc3\xa4n my\xc3\xb6s muita glyseriinin hapetustuotteita, kuten glyseraldehydi\xc3\xa4, tartronihappoa ja hydroksipaloryp\xc3\xa4lehappoa. N\xc3\xa4m\xc3\xa4 prosessit ovat melko kalliita ja tilalle on pyritty kehitt\xc3\xa4m\xc3\xa4\xc3\xa4n bioteknillisi\xc3\xa4 prosesseja, joissa etikkahappobakteerit hapettaisivat glyserolin selektiivisesti glyseriinihapoksi.\n_START_SECTION_\nBiokemiallinen rooli ja mahdollisisa k\xc3\xa4ytt\xc3\xb6kohteita\n_START_PARAGRAPH_\nKasveissa fotorespiraation seurauksena muodostuva hydroksipaloryp\xc3\xa4lehappo pelkistet\xc3\xa4\xc3\xa4n hydroksipyruvaattireduktaasientsyymin katalysoimana glyseriinihapoksi. T\xc3\xa4st\xc3\xa4 kasvit muokkaavat peroksisomeissaan 2-fosfoglyseriinihappoa, jota voidaan k\xc3\xa4ytt\xc3\xa4\xc3\xa4 edelleen fotosynteesin yhteydess\xc3\xa4._NEWLINE_Glyseriinihapon on todettu nopeuttavan etanolin hapettumista elimist\xc3\xb6ss\xc3\xa4 ja siten kiihdytt\xc3\xa4v\xc3\xa4n sen aineenvaihduntaa. Sill\xc3\xa4 on my\xc3\xb6s huomattu olevan maksan toimintaa kiihdytt\xc3\xa4v\xc3\xa4\xc3\xa4 ja kolesterolin hajotusta parantavia vaikutuksia el\xc3\xa4inkokeissa._NEWLINE_Yhdisteell\xc3\xa4 ei sen valmistuskustannuksista johtuen ole kovin suurta kaupallista merkityst\xc3\xa4. Sit\xc3\xa4 kuitenkin tutkitaan l\xc3\xa4\xc3\xa4ke- ja kosmetiikka-aineiden synteesiss\xc3\xa4. Glyseriinihappoon pohjautuvia polymeerej\xc3\xa4 voidaan mahdollisesti hy\xc3\xb6dynt\xc3\xa4\xc3\xa4 my\xc3\xb6s funktionaalisina pinnoitteina esimerkiksi l\xc3\xa4\xc3\xa4keainetableteissa s\xc3\xa4\xc3\xa4telem\xc3\xa4\xc3\xa4n l\xc3\xa4\xc3\xa4keaineen vapautumista.'